Važno je imati odgovornost vodećih kadrova u bolnici, ali i osobnu odgovornost svih koji u njoj rade jer trenutno zaposleni nemaju dovoljno osjećaja da će im se to što će dati za riječki KBC i vratiti, ističe Štimac

RIJEKA Ministar zdravlja Siniša Varga jučer je nakon imenovanja četiri nova sanacijska upravitelja u kliničkim bolničkim centrima u Zagrebu, Osijeku i Rijeci izjavio da od njih očekuje velike reforme sustava u kratkom roku. Ako je suditi prema izjavama koje su dali novoizabrani sanacijski upravitelji, svi oni redom vjeruju da najveće hrvatske bolnice mogu smanjiti postojeće gubitke poslujući na ekonomskim osnovama. Novi sanacijski upravitelj KBC-a Rijeka prof. dr. Davor Štimac najavljuje svoje mjere racionalizacije psolovanja riječke bolnice koju preuzima s dugovima u visini od 26 milijuna kuna.

– Da bi se ti dugovi pokrili može se učiniti određenim pomacima u organizaciji i našoj odgovornosti. Ljudi moraju shvatiti da i zdravstvo mora počivati na ekonomskoj logici. Ne možemo trošiti više nego što imamo, a ljudi koji su zaposleni moraju svojim radom opravdati svoju plaću, kaže Štimac dodajući kako je važno imati vjeru da se može nešto napraviti, odgovornost vodećih kadrova u bolnici, ali osobnu odgovornost svih koji u njoj rade jer, kako ističe, trenutno zaposleni nemaju dovoljno osjećaja da će im se to što će dati za riječki KBC i vratiti.

Važno fakturiranje

Na pitanje gdje je u KBC Rijeka nepotrebno odlazio novac i zašto ga kronično nedostaje Štimac izdvaja nesnalaženje u naplaćivanju bolničkih usluga.

– Usluge se ponekad ne naplaćuju više iz neznanja, nego što je cijena usluge nepovoljna. Mi u bolnici imamo vrlo dobar informatički sustav, ali se ne posvećuje dovoljno pažnje administraciji iz razloga jer se tradicijski doktori time prije 20 godina nisu bavili. Mislim da danas i liječnici, i medicinske sestre osim što trebaju znati pružiti određenu uslugu pacijentu, trebaju je znati i prikazati kroz fakturiranje. Smatram da tu gubimo jako puno novca i s brojem pacijenata koje imamo rezultati KBC Rijeka mogu se puno bolje prikazati, a za račune koje ne naplatimo smo si uglavnom sami krivi, naglašava Štimac.

Novi sanacijski upravitelj često naglašava važnost pacijenata u funkcioniranju bolnice. Inzistirat će na praćenju brojki koliko se pacijenata iz naše županije liječi u riječkom KBC-u, a koliko ih dolazi iz drugih županija jer se i riječka bolnica nalazi na tržištu i jednostavno mora privući pacijente da se u nju dođu liječiti.

– To ponajprije možemo učiniti kraćim listama čekanja. U ovom trenutku pacijente ne možemo privući izgledom bolnice, ali možemo dobrom opremom i dobrim stručnjacima, smatra Štimac.

Iako je oprema riječke bolnice u mnogim slučajevima dotrajala i problematična, Štimac smatra da to nije svugdje slučaj te najavljuje nabavljanje opreme prema prioritetima odnosno mjestima gdje su i najveće liste čekanja.

– Zalagat ću se da se specificira gdje nam je ta oprema potrebna, a gdje se ne korisiti, i svim silama se boriti da dođemo do one opreme koja nam je najpotrebnija. Naravno, u nabavci opreme moramo gledati njezinu iskoristivost i nabaviti one aparate koji će nam donijeti najveći profit, a tu je prioritet nabavka aparata na onim mjestima gdje su i najveće liste čekanja, objašnjava Štimac.

Odnos s fakultetom

Poslovanje bolnice nadalje ovisi i o nabavci potrošnog materijala, lijekova i kontrole kvalitete, a loše se na njega odražava traženje nepotrebnih pretraga, njihovog dupliranja i nedovoljna suradnja s primarnom zdravstvenom zaštitom. Štimac ističe da je riječ o jednom sustavu koji se, kad je riječ o odnosu primarne zdravstvene zaštite i bolničke, ponaša se kao da smo dva zasebna sustava te će se promjenom tog pristupa riješiti dio nepotrebnih troškova.

– Drugi problem je u upućivanju na pretrage izvan bolnice i izvan naše županije, a jedan od naših problema leži i u nerazjašnjenim odnosima s Medicinskim fakultetom u Rijeci koji s riječkim KBC-om može puno bolje raditi dijagnostiku, mišljenje je novog šefa riječkog KBC-a. Iako se od njega očekuje najava ubrzavanja projekta izgradnje nove bolnice, Štimac smatra da bez ulaganja u postojeće objekte, neće biti ni nove bolnice.

– Nova bolnica je krucijalni problem riječkog zdravstva, ali u ovom trenutku nimalo manji problem je i ulaganje u ovu bolnicu te stvaranje pristojnih uvjeta za naše pacijente. Naša se htijenja ne mogu bazirati samo na novoj bolnici jer ako zapostavimo ovu bolnicu, nova će bolnica doći prekasno jer će svi naši pacijenti otići negdje drugdje, zaključuje Štimac.